**STYRETS BERETNING FOR 2024**

### Sarpsborg Bridgeklubb - Styresammensetning

|  |  |
| --- | --- |
| Leder | Gorm Norstad |
| Kasserer | Per Rømoen |
| Sekretær | Roar Johansen |
| Styremedlem | Lars Helgesen |
| Leder turneringsutvalget/turneringsleder | Tom Gjøs |
| Leder kjøkkenet/kioskansvarlig | Monika Bråten |
| Varamedlem | Olav Erik Didriksen |

### Om SBK sine aktiviteter

Vår bridgeklubb har over tid hatt mange dyktige ildsjeler som har valgt å bruke mye av sin tid til å arrangere bridgekurs for unge og eldre. Vi som har spilt noen år trenger også læring og vedlikehold. Bridge er et spill for livet, det betyr også læring for livet. For de som ikke får feil brettet ut skriftlig fra makker under «Spill og historier» så har godt forberedte temakvelder kommet som er fint tilbud. Der får vi mulighet til lære mer om moderne meldesystem og bedre spilleteknikker, noe vi vet medlemmer har satt stor pris på.

Nybegynnerkurs og temakvelder gir resultater. Klubben fremheves med rette som en av de mest aktive på rekrutering. Så lenge vi klarer å holde på nybegynnere i alle aldre vil vi vokse. Jo flere, jo bedre, det er vi enige i. Det er ikke en selvfølge i dag, flere klubber står i reell fare for å måtte legge inn årene med tiltagende «forgubbing» og lav oppslutning om klubbspilling. Nettspill er en utfordring for det etablerte klubbmiljøet, men det er ikke bare negativt og ikke hele sannheten om bridgens tilbakegang. Det har vi tatt tak i og nå jobber vi målrettet med interessearbeid og opplæring.

Allerede tidlig i 2023 ble vår klubb aktivt med i satsing på skolebridgen, og dette har blitt videreført i 2024 og forhåpentligvis i fortsettelsen. Forbundet er dyktige med sin satsing, men trenger grasrota med for å virkelig skape resultat. Vi vil igjen fremheve innsatsen til Lars Helgesen og støtten fra flere andre som møter opp når det er behov under spilletrening. Han fikk med seg elever og noen foreldre til NM skolelag i Bodø. De som deltok av både unge og eldre kom hjem med stor begeistring over det fine arrangementet og mange gode spilleresultat.

Også Tom Gjøs og Jan Talberg har gjort en formidabel jobb med nybegynnerkurs og ikke minst å følge opp disse i spilling på klubbkvelder. Rekruttering er som behørig omtalt vår største utfordring, og på bridgens dag i september hadde nok en gang et mannsterkt korps stilt opp på Amfi Borg for å skape interessen. Vi vet at det er mange som har tenkt tanken om å lære denne hobbyen, og det er noen som kan – men som ikke kommer ut til oss. Flere viste interesse og blokken var fylt med mange som senere kunne følges opp. Nærmere 20 personer stilte på kurset til Tom og Jan T, over 10 kvelder på Yven hytta. Stor honnør til disse to og andre av våre ressurspersoner som stiller opp for vår tankeidrett og framtiden til klubben. Vi har hatt sidepulje en tid, det kommer ikke av seg selv. Det å holde oversikt og sette inn reserver for å ha nok bord er en jobb i seg selv, noe særlig Jan T skal ha mye av æren for. Flere med han også som sikkert burde vært nevnt. Jan Talberg er nå aktiv i kretsen sitt arbeid, og han sammen med flere har langt på vei klart å vitalisere Østfold bridgekrets med aktivitet og som støtte til klubbene både praktisk og økonomisk.

Styret har som mål å ytterligere aktivere det sosiale i vårt miljø, gjerne med bridgereiser og fest. Klubben ble etablert rett etter krigen (for dere unge, vi snakker om den siste veldig store) og det tilsier at vi er 80 unge år. Vi skal gripe enhver mulighet til å feire, 80 år er innenfor å feste for. Styret håper det er interesse og at vi atter går inn i et aktivt, og sosialt bridgeår.

### Sarpsborg BK i dag

Pr 31.12.23 hadde klubben totalt om lag 110 registrerte medlemmer fordelt på 74 A-medlemmer, 15 Jr-medlem og 21 I - medlemmer. Det siste er det viktigste, det er de som har begynt med bridge siste år og som er nybegynnere. Det er utrolig bra. Det er særlig rekruttering av nye med kursing og skolebridge som gir positiv økning fra siste år.

Vi må også fremheve god innsats med å få opp vår nye hjemmeside. Her tar vi selvskryt, det er ikke mange klubber som har lagt så mye ressurser i å få en god side opp og holder den vedlike. Resultatene kommer inn og kan finnes på en oversiktlig måte. Og det skrives artikler og nyhetsbrev over en lav sko. Presidenten er blitt knallgod på å få ut siste ukes hendelser med resultat og nytt. Samt litt rundt saklig info om klubbens ve og vel. Men det skrives ikke for oss selv, vi ønsker tilbakemelding og godt og dårlig, og gjerne bidrag om ting som kan deles.

Det ble ellers avholdt 3 temakvelder i forkant av ordinær klubbspilling på Musikkhuset. Godt oppmøte og vi merker at det meldes og spilles bedre og bedre.

Takk til dere som bidrar, takk til dere som kommer og spesielt takk til alle med godt humør. Det sosiale er minst like viktig som resultatene, selv om gode resultat er hyggelig.

## Resultat – mye verdt å nevne

I 2024 har alle de vante konkurransene som Kretsmesterskap, Seriemesterskap, Bridgefestivalen på Lillehammer, og alle andre møteplasser for konkurransebridge blitt avholdt. Bridge for alle på Tenerife er en stadig voksende møteplass for bridge- og sol interesserte som arrangeres to ganger i året. Men det er ikke de eneste, mange flere kunne vært nevnt.

2. mai startet sommerbridgen. Her tronet til slutt Tom Gjøs på toppen av listen, tett fulgt av sin faste makker Lars Helgesen. Vi skjønner at de to er superpar sammen. Vi tar med Tommy «kaste i veggen» Lødding på en god tredjeplass. Verdt å merke seg den høye scoren 70,5 % til Lars med makker Ove Gundersen den sommeren. Det er høy score det! Narve Granøien - Grethe Marie Belboe vant for de med kløvernål.

Gratulerer til dem alle og de som bidro som makkere.

3. kvelds i januar -24, der herjet Ivar Rotefoss og Jan Talberg et aldri så lite lysår foran neste. Det har nok sammenheng med det særdeles vellykkede utspillene vi har sett fra den kanten, se på «Spill og historier».

3. kvelds i mars/april -24, der var Knut Molander og Per Rømoen i egen liga. Vær særlig oppmerksom på svake grander fra den kanten.

NM Lag 23/24. Her gikk Sarpsborg til 5. runde.

I Seriemesterskapet 2023-24 ble lag Gjøs (Østfold og Follo 2 - Gjøs - Helgesen - Johansen - Grimstad - Gundersen) nr. 3 i 3. div avdeling L.

Kretsmesterskap A-puljen

Sarpsborg 1 (Norstad-Olason - Helgesen – Gjøs-Lødding-Gundersen) på andreplass

Sarpsborg 2 (Kjennbakken-Wilhelmsen – Juliussen – Lande – Rostad – Rotefoss - Talberg) på 6 plass.

Den svenske bridgefestivalen er stadig populær for Norske spillere. Et lag fra vår klubb dro seg til 28th Swedish Bridge Festival i Ørebro i månedskifte juli/august, og hadde lagnavnet Glommahaiene. Her med Gjøs – Evensen og Johansen - Lødding. Det ble kvalifisert, men så var det dette med å møte til rett tid på spillinger! Hele laget kan takke seg selv, god historie ble det dog. Det planlegges ny innsats i 2025 sies det. Da med medbrakt vekkerklokke til bruk på lyse dagen.

Klubbmesterskapet 2024 ble atter en gang vunnet av Arild Simensen og Atle Evensen. De vant også i 2023, og er noen ihugga vinnerskaller. Klubbmestere med kløvernål ble Tore Coward – Thorleif Thalberg. Veldig bra, gratulere til disse to parene.

Til sist må vi nevne en hedersperson og uvurderlig ressurs i klubben, Jan P. som fikk æresmedlemskap i Sarpsborg BK. Vel fortjent, gratulerer

Vi tar med vår president som står på og tar en for laget år etter år. Gorm gjør mye for klubben som ikke alltid er synlig, men vi vet at uten han hadde det vært en adskillig tyngre bør på andre, om det i hele tatt hadde vært andre skuldre å henge sekken på.

10.04.24/RJ,

sekretær/forfatter med bistand